b'\n_START_ARTICLE_\nVictor Brani\xc8\x99te\n_START_SECTION_\nBiografie\n_START_PARAGRAPH_\nA urmat Facultatea de drept din Cern\xc4\x83u\xc8\x9bi \xc8\x99i din Budapesta. \xc3\x8en perioada 1897-1899 a fost redactor la ziarul Patria. _NEWLINE_\xc3\x8entre 1907 \xc8\x99i 1937 a fost redactor la Gazeta de Transilvania.\xc3\x8en aceast\xc4\x83 perioad\xc4\x83, la 8 februarie 1909 a fost condamnat la 3 luni de \xc3\xaenchisoare \xc8\x99i 240 coroane amend\xc4\x83, apoi la 6 luni \xc3\xaenchisoare \xc3\xaen aceea\xc8\x99i zi, pentru articole publicate \xc3\xaen ziar. \xc3\x8en anul 1914 a preluat \xc3\xaempreun\xc4\x83 cu Ioan Brote conducerea Gazetei, dup\xc4\x83 trecerea lui Voicu Ni\xc8\x9bescu \xc3\xaen Rom\xc3\xa2nia. \xc3\x8en 1916 \xc3\xaen perioada de timp \xc3\xaen care Armata Rom\xc3\xa2n\xc4\x83 era \xc3\xaen Bra\xc8\x99ov, s-a aflat de unul singur la conducerea acesteia. Dup\xc4\x83 retragerea Armatei Rom\xc3\xa2ne din toamna anului 1916, s-a retras cu \xc3\xaentreaga redac\xc8\x9bie \xc8\x99i administra\xc8\x9bie a acesteia \xc3\xaen Regat. Aici a participat la activitatea Ligii Culturale._NEWLINE_\xc3\x8en calitate de reprezentant al guvernului rom\xc3\xa2n, a plecat \xc3\xaen 1918 spre Siberia \xc3\xaempreun\xc4\x83 cu Voicu Ni\xc8\x9bescu, pentru a ajuta la formarea unui al doilea Corp de Voluntari dintre prizonierii de r\xc4\x83zboi rom\xc3\xa2ni ai Armatei Austro-Ungare, care a fost creat la Celeabinsk. Aici, Gazeta de Transilvania a ap\xc4\x83rut sub numele de \xe2\x80\x9eGazeta Transilvaniei \xc8\x99i a Bucovinei\xe2\x80\x9d, la tipografia ceh\xc4\x83 din Ekaterinburg (de la 13 august 1918). Dup\xc4\x83 mutarea redac\xc8\x9biei \xc8\x99i a ziarului de la Ekaterinburg la Irkutsk \xc3\xaen primul trimestru al anului 1919, unele dintre cele 6 numere care au ap\xc4\x83rut aici, au fost redactate de Victor Brani\xc8\x99te. \xc3\x8en vara anului 1918, diplomatul Vasile Stoica a \xc3\xaencercat s\xc4\x83-l aduc\xc4\x83 \xc3\xaen Statele Unite ale Americii pentru a participa la demersurile de constituire a unor unit\xc4\x83\xc8\x9bi de voluntari pe t\xc4\x83r\xc3\xa2m american.\n_START_SECTION_\nActivitate politic\xc4\x83\n_START_PARAGRAPH_\nA fost membru al Comitetului Na\xc8\x9bional Rom\xc3\xa2n, lu\xc3\xa2nd parte la Marea Adunare Na\xc8\x9bional\xc4\x83 de la Alba Iulia.'